Επιδιώκουν να εξασφαλίσουν ότι υπάρχουν ίσοι όροι ανταγωνισμού τόσο μεταξύ των αθλητών, όσο και των φορέων και των αρχών που διοργανώνουν μεγάλες αθλητικές διοργανώσεις τόσο σε εθνικό επίπεδο όσο και σε επίπεδο Ευρωπαϊκής Ένωσης (ΕΕ). Προτείνουν τρόπους εφαρμογής των αρχών της ακεραιότητας, της διαφάνειας και της χρηστής διακυβέρνησης σε όλα τα στάδια αυτών των διοργανώσεων (σκοπιμότητα, υποψηφιότητες, προετοιμασία, οργάνωση, αξιολόγηση, κληρονομιά), ακόμη και μετά τη λήξη τους. Οι μεγάλες αθλητικές διοργανώσεις προσφέρουν ευκαιρίες για να επιβραβευθούν οι επιδόσεις, οι αξίες και τα οφέλη του αθλητισμού και έχουν επίσης ένα σημαντικό οικονομικό, κοινωνικό και περιβαλλοντικό αντίκτυπο στις περιοχές όπου διοργανώνονται. Λόγω των μεγάλων χρηματικών ποσών που διατίθενται, ανακύπτουν ορισμένα ζητήματα σε σχέση με τις μεγάλες αθλητικές διοργανώσεις οι οποίες είναι ευάλωτες σε διαδικασίες που μπορεί να πλήξουν την ακεραιότητα του αθλητισμού και τη διακυβέρνησή του. Αυτές σχετίζονται με ζητήματα όπως: η δημοκρατική και διαφανής διαδικασία λήψης αποφάσεων τόσο από τις οντότητες που αναθέτουν τις διοργανώσεις όσο και από τις υποψήφιες οντότητες· η λογοδοσία· η βιώσιμη ανάπτυξη και θετική κληρονομιά· τα ανθρώπινα δικαιώματα, συμπεριλαμβανομένων των δικαιωμάτων των παιδιών και των δικαιωμάτων των εργαζομένων, καθώς και την ισότητα των φύλων· η πρόληψη όλων των μορφών διακρίσεων· και η αποτροπή των απειλών για την ακεραιότητα του αθλητισμού, όπως το ντόπινγκ, το στήσιμο αγώνων και η βία. Τα συμπεράσματα επισημαίνουν τη σημασία: του τακτικού διαλόγου μεταξύ των χωρών της ΕΕ, της Ευρωπαϊκής Επιτροπής και του αθλητικού κινήματος· του ρόλου των εθνικών, περιφερειακών και τοπικών δημόσιων αρχών στη χρηματοδότηση· στις υποδομές· στην προστασία του περιβάλλοντος· σε θέματα ασφάλειας και προστασίας· και στον σχεδιασμό και την εξασφάλιση της βιωσιμότητας των μεγάλων αθλητικών διοργανώσεων· των αθλητικών ομοσπονδιών στη διαχείριση των αθλημάτων τους, σύμφωνα με τις βασικές και αναγνωρισμένες αρχές της χρηστής διακυβέρνησης (π.χ. διαφάνεια, δημοκρατία, έλεγχοι και ισορροπίες καθώς και αλληλεγγύη) δεδομένου ότι οι αθλητικές διοργανώσεις ουσιαστικά αυτορρυθμίζονται. Τα συμπεράσματα περιλαμβάνουν μια σειρά από συστάσεις όπως οι εξής: Οι χώρες της ΕΕ θα πρέπει να αναλάβουν πρωτοβουλίες διασφαλίζοντας ότι όλοι οι εταίροι που συμμετέχουν στις διοργανώσεις εφαρμόζουν διαφανείς και δημοκρατικές διαδικασίες κατά τη διάρκεια όλων των φάσεων των μεγάλων αθλητικών διοργανώσεων, δίνοντας ιδιαίτερη προσοχή στην ενημέρωση και στη συμμετοχή του κοινού· χρησιμοποιούν διαφανή και κατάλληλα κριτήρια για τη δημόσια υποστήριξη των διοργανώσεων στις οποίες συμμετέχουν, όπως για παράδειγμα την απαίτηση από αυτές τις οργανώσεις να εφαρμόζουν τις βασικές αρχές της χρηστής διακυβέρνησης, καθώς και διαφανείς και δημοκρατικές διαδικασίες· συμμορφώνονται με αναγνωρισμένα διεθνή πρότυπα και συμμετέχουν σε πρωτοβουλίες όπως η πρωτοβουλία "Παγκόσμιο Σύμφωνο" των Ηνωμένων Εθνών, οι κατευθυντήριες αρχές για τις επιχειρήσεις και τα ανθρώπινα δικαιώματα των Ηνωμένων Εθνών, το ISO 26000 και το ISO 20121 και χρησιμοποιούν διαφανείς και ενδεδειγμένες αρχές ως βάση για την παροχή δημόσιας στήριξης σε μεγάλες αθλητικές διοργανώσεις όσον αφορά συγκεκριμένα θέματα ακεραιότητας, όπως τα ανθρώπινα δικαιώματα, καθώς και για την πρόληψη όλων των μορφών διακρίσεων και απειλών για την ακεραιότητα του αθλητισμού· Οι χώρες της ΕΕ και η Επιτροπή, στο πλαίσιο των αρμοδιοτήτων τους θα πρέπει να ανταλλάσσουν πληροφορίες και να συζητούν σχετικά ζητήματα όσον αφορά μεγάλες αθλητικές διοργανώσεις· να υποστηρίζουν την εφαρμογή των κριτηρίων και των διαδικασιών που σχετίζονται με την ακεραιότητα, τη διαφάνεια και τη χρηστή διακυβέρνηση των μεγάλων αθλητικών διοργανώσεων οι οποίες θα μπορούσαν να χρησιμοποιηθούν ως σημεία αναφοράς από τις χώρες της ΕΕ και τις τοπικές αρχές για τη δημόσια στήριξη μεγάλων αθλητικών διοργανώσεων· να εντοπίσουν και να αναπτύξουν μοντέλα συνεργασίας δημόσιου και ιδιωτικού τομέα και να ανταλλάξουν ορθές πρακτικές όσον αφορά τη συνεργασία αυτή· η Επιτροπή θα πρέπει: να ξεκινήσει μια μελέτη σχετικά με τη φιλοξενία μεγάλων αθλητικών διοργανώσεων σε πολλές χώρες και περιφέρειες εντός της ΕΕ, λαμβάνοντας υπόψη ενδεχόμενα διοικητικά και νομοθετικά εμπόδια σε εθνικό και ευρωπαϊκό επίπεδο και τις προβλεπόμενες επιπτώσεις τέτοιων εκδηλώσεων· να στηρίξει διακρατικά σχέδια και, όπου συντρέχει περίπτωση, ανεξάρτητη έρευνα για την ακεραιότητα, τη διαφάνεια τη χρηστή διακυβέρνηση και την κληρονομιά μεγάλων αθλητικών διοργανώσεων, που να περιλαμβάνει τις πτυχές της βιωσιμότητας και της κληρονομιάς, στο πλαίσιο χρηματοδοτικών προγραμμάτων της ΕΕ όπως το Erasmus+ και το Ορίζοντας 2020· να ενθαρρύνει την ανταλλαγή και τη δημοσίευση βέλτιστων πρακτικών και μαθησιακών εμπειριών και να διευκολύνει τη μεταφορά γνώσεων μεταξύ των χωρών της ΕΕ και του αθλητικού κινήματος· να αναπτύξει ένα ελαφρύ σύστημα παρακολούθησης, όπως π.χ. πίνακα δεσμεύσεων, ή να χρησιμοποιήσει το παγκόσμιο σύμφωνο του ΟΗΕ για να μετρήσει την πρόοδο προς την ακεραιότητα, τη διαφάνεια και τη χρηστή διακυβέρνηση για τη φιλοξενία μεγάλων αθλητικών διοργανώσεων· Οι χώρες της ΕΕ, η Επιτροπή και το διεθνές αθλητικό κίνημα θα πρέπει να εντείνουν τον διάλογο και να συμφωνήσουν σε μια κοινή ατζέντα, ξεκινώντας από το Ολυμπιακό Κίνημα και τις διεθνείς ποδοσφαιρικές ομοσπονδίες, με στόχο να επεκταθεί και σε άλλες διεθνείς αθλητικές ομοσπονδίες, προκειμένου να βελτιωθεί η ακεραιότητα και η διαφάνεια· να αναλάβουν κοινές δράσεις, όπως η ανάπτυξη κατευθυντήριων μοντέλων για συνεργασία δημόσιου-ιδιωτικού τομέα και η εκπόνηση ενός κώδικα δεοντολογίας για όλους τους δημόσιους και ιδιωτικούς φορείς που εμπλέκονται στη φιλοξενία μεγάλων αθλητικών διοργανώσεων· να διοργανώνουν τακτικά διάλογο υψηλού επιπέδου στο πλαίσιο του διαρθρωμένου διαλόγου της ΕΕ για τον αθλητισμό.